K. Sárközy, poslankyňa: (2003-07-03):
Vystúpiť na dnešnej schôdzi Národnej rady Slovenskej republiky k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 17. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafované znenie a dôvodovú správu. Podľa predkladateľa hlavným dôvodom na zmeny v organizácii miestnej štátnej správy na úseku sociálnych vecí, rodiny a na zmeny v oblasti služieb zamestnanosti je potreba modernizácie výkonu štátnej správy vo všetkých oblastiach výkonu štátnej správy. Vzhľadom na skutočnosť, že súčasný systém výkonu štátnej správy na úseku sociálnych vecí, rodiny a výkon služieb zamestnanosti nie je schopný pružne a komplexne reagovať na potreby praxe, treba pristúpiť k radikálnym zmenám v organizačnom zabezpečení výkonu miestnej štátnej správy v danej oblasti. Návrh zákona upravuje zriadenie, postavenie a pôsobnosť orgánov štátnej správy v oblasti sociálnych vecí a rodiny a v oblasti služieb zamestnanosti. Orgánmi štátnej správy v oblasti sociálnych vecí a rodiny a služieb zamestnanosti sú Ústredie sociálnych služieb a služieb zamestnanosti Slovenskej republiky a územné úrady sociálnych vecí a služieb zamestnanosti. Súčasťou návrhu je aj návrh zmien a doplnení zákona č. 195/1998 Z. z. o sociálnej pomoci, ktorých cieľom je právna úprava prechodu niektorých pôsobností v oblasti sociálnej pomoci z krajských úradov a okresných úradov na vyššie územné celky a prenos niektorých úloh štátnej správy na obec. Navrhovaná právna úprava je v súlade s Ústavou Slovenskej republiky a všeobecne záväznými právnymi predpismi a príslušnými dohovormi Medzinárodnej organizácie práce. Návrh zákona bol prerokovaný v Rade hospodárskej a sociálnej dohody Slovenskej republiky, ktorá nedospela k dohode z dôvodu nesúhlasného stanoviska Asociácie zamestnávateľských zväzov a združení a Konfederácie odborových zväzov. Dámy a páni, s ohľadom na oprávnenia, ktoré pre mňa ako spravodajkyňu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, budem odporúčať, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Ďakujem, pán predsedajúci, môžete otvoriť rozpravu a hlásim sa aj do rozpravy. P. Rusko, podpredseda NR SR: Ďakujem pekne, pani spravodajkyňa. Otváram rozpravu. Konštatujem, že sa nikto do rozpravy písomne neprihlásil. Dávam možnosť prihlásiť sa do rozpravy ústne. Ďakujem. Konštatujem, že sa prihlásila pani poslankyňa Sárközy. Končím možnosť prihlásiť sa do rozpravy. (Hlasy v sále.) Tak áno či nie? (Reakcie z pléna.) Ale, no tak budeme džentlmeni. Konštatujem, že sa prihlásila pani poslankyňa Sárközy a pani poslankyňa Bauer. Končím možnosť prihlásiť sa do rozpravy. Nech sa páči, pani poslankyňa Sárközy, máte slovo.